Document ID: 31978L0319

Title and Content:
ΟΔΗΓΙΑ ΤΟΥ ΣΥΜΒΟΥΛΙΟΥ της 20ής Μαρτίου 1978 περί των τοξικών και επικινδύνων αποβλήτων ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 100 και 235, την πρόταση της Επιτροπής, τη γνώμη της Συνελεύσεως(1), τη γνώμη της Οικονομικής και Κοινωνικής Επιτροπής(2), Εκτιμώντας: ότι η ανομοιογένεια των διατάξεων που ήδη εφαρμόζονται ή ευρίσκονται στο στάδιο της προπαρασκευής στα διάφορα Κράτη Μέλη σχετικά με τη διάθεση των τοξικών και επικίνδυνων αποβλήτων είναι δυνατό να δημιουργήσει άνισους όρους ανταγωνισμού και ώς εκ τούτου να έχει άμεση επίπτωση στη λειτουργία της κοινής αγοράς- ότι γι' αυτό είναι αναγκαίο στον τομέα αυτό να γίνει η προσέγγιση των νομοθεσιών που προβλέπεται στο άρθρο 100 της συνθήκης- ότι κρίνεται αναγκαίο η προσέγγιση αυτή των νομοθεσιών να συνδυασθεί με δράση της Κοινότητος για την πραγματοποίηση, με μίαν ευρύτερη ρύθμιση, ενός από τους στόχους της Κοινότητος στον τομέα της προστασίας του περιβάλλοντος και της βελτιώσεως της ποιότητος της ζωής- ότι για τον σκοπό αυτό πρέπει να θεσπισθούν ορισμένες ειδικές διατάξεις- ότι οι εξουσίες δράσεως που απαιτούνται γι' αυτόν το σκοπό δεν έχουν προβλεφθεί από τη συνθήκη, κρίνεται σκόπιμο να γίνει επίκληση του άρθρου 235 της συνθήκης- ότι τα προγράμματα δράσεως των Ευρωπαϊκών Κοινοτήτων στον τομέα του περιβάλλοντος του 1973(3) και του 1977(4) υπογραμμίζουν την ανάγκη κοινοτικής δράσεως για τον έλεγχο της διαθέσεως των τοξικών και επικινδύνων αποβλήτων- ότι κάθε ρύθμιση περί της διαθέσεως των τοξικών και επικινδύνων αποβλήτων πρέπει να έχει σαν βασικό στόχο την προστασία της υγείας του ανθρώπου και τη διαφύλαξη του περιβάλλοντος από τις επιβλαβείς συνέπειες που προκαλούνται από τη συγκέντρωση, μεταφορά, επεξεργασία, αποθήκευση και εναπόθεση αυτών των αποβλήτων- ότι πρέπει να ενισχυθεί η πρόληψη, η ανακύκλωση και η ανάκτηση των τοξικών και επικινδύνων αποβλήτων καθώς και η χρήση των προϊόντων ανακτήσεως για να διατηρηθούν οι φυσικοί πόροι- ότι, για να εξασφαλισθεί αποτελεσματική προστασία του περιβάλλοντος, πρέπει να προβλεφθεί ενιαίο καθεστώς χορηγήσεως αδείας στις επιχειρήσεις που εξασφαλίζουν την αποθήκευση, επεξεργασία ή και εναπόθεση των τοξικών και επικινδύνων αποβλήτων- ότι πρέπει οι άνευ αδείας κάτοχοι των τοξικών και επικινδύνων αποβλήτων να απευθύνονται μόνο στις επιχειρήσεις στις οποίες έχει χορηγηθεί άδεια για την αποθήκευση ή και την επεξεργασία τους. ότι το μέρος του κόστους της διαθέσεως των τοξικών και επικινδύνων αποβλήτων που δεν καλύπτεται από την αξιοποίησή τους πρέπει να αναλαμβάνεται σύμφωνα με την αρχή "ο ρυπαίνων πληρώνει"- ότι πρέπει να προβλεφθεί σύστημα ελέγχου και εποπτείας κάθε εγκαταστάσεως, βιομηχανίας ή επιχειρήσεως που παράγει, κατέχει ή διαθέτει τα τοξικά και επικίνδυνα απόβλητα, να ενημερώνονται οι καταστάσεις με τα στοιχεία που αφορούν τις εργασίες διαθέσεως, ώστε να εξασφαλίζεται ότι κάθε μεταφορά τοξικών και επικινδύνων αποβλήτων που πραγματοποιείται κατά τη διάρκεια των εργασιών διαθέσεως θα συνοδεύεται από ένα έντυπο προσδιορισμού ταυτότητος και πρέπει να καταρτισθούν προγράμματα τα οποία θα λαμβάνουν υπόψη τις εργασίες τις σχετικές με τη διάθεση των αποβλήτων- ότι για να καταστεί δυνατός ο συντονισμός δράσεως στον τομέα αυτόν, τα Κράτη Μέλη οφείλουν να συντάξουν έκθεση περί της διαθέσεως των τοξικών και επικινδύνων αποβλήτων- ότι η τεχνική πρόοδος απαιτεί ταχεία προσαρμογή του πίνακα των τοξικών και επικινδύνων αποβλήτων για τα οποία εφαρμόζεται η παρούσα οδηγία- ότι για ευχερέστερη εφαρμογή των μέτρων που είναι αναγκαία για το σκοπό αυτό απαιτείται να προβλεφθεί μία διαδικασία που θα καθιερώνει στενή συνεργασία μεταξύ των Κρατών Μελών και της Επιτροπής μέσω μιας επιτροπής προσαρμογής της παρούσας οδηγίας στην τεχνολογική πρόοδο, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Κατά την παρούσα οδηγία νοείται ως: α) "απόβλητο" κάθε ουσία ή κάθε αντικείμενο από το οποίο ο κάτοχος απαλλάσσεται ή υποχρεούται να απαλλαγεί βάσει των ισχυουσών εθνικών διατάρ β) "τοξικό και επικίνδυνο απόβλητο" κάθε απόβλητο που περιέχει ουσίες ή είναι μολυσμένο από τις ουσίες ή ύλες που αναγράφονται στο παράρτημα της παρούσας οδηγίας σε ποσότητες ή σε περιεκτικότητες τέτοιες ώστε να αποτελούν κίνδυνο για την υγεία ή το περιβάλλον- γ) "διάθεση" - η συγκέντρωση, η διαλογή, η μεταφορά και η επεξεργασία των τοξικών και επικινδύνων αποβλήτων ως και η αποθήκευση και η εναπόθεσή τους επί ή εντός του εδάφους- - οι αναγκαίες εργασίες μετατροπής για επαναχρησιμοποίηση, ανάκτηση ή ανακύκλωσή τους. Άρθρο 2 Τα Κράτη Μέλη που είναι συμβαλλόμενα μέρη σε μία ή περισσότερες διεθνείς συμβάσεις για τη μεταφορά επικινδύνων προϊόντων θεωρούνται ότι εφαρμόζουν τις διατάξεις της παρούσας οδηγίας σε θέματα μεταφοράς, αν τα μέτρα που έχουν ληφθεί κατ' εφαρμογή των συμβάσεων αυτών δεν είναι τουλάχιστον το ίδιο αυστηρά με εκείνα που απαιτούνται για την εφαρμογή της παρούσας οδηγίας. Άρθρο 3 Εξαιρούνται του πεδίου εφαρμογής της παρούσας οδηγίας: α) τα ραδιενεργά απόβλητα- β) τα πτώματα ζώων και τα γεωργικά απόβλητα τα προερχόμενα από περιττώματα- γ) τα εκρηκτικά- δ) τα νοσοκομειακά απορρίμματα- ε) τα υγρά απόβλητα τα εκχυνόμενα σε αποχετεύσεις (υπονόμους) και σε υδάτινα ρεύματα- στ) οι εκπομπές στην ατμόσφαιρα- ζ) τα οικιακά απορρίμματα- η) τα απόβλητα των μεταλλείων- θ) άλλα τοξικά και επικύνδυνα απόβλητα υποκείμενα σε ειδικές κοινοτικές ρυθμίσεις. Άρθρο 4 Τα Κράτη Μέλη λαμβάνουν τα κατάλληλα μέτρα για να προωθήσουν προ παντός άλλου την πρόληψη, την ανακύκλωση και τη μετατροπή των τοξικών και επικινδύνων αποβλήτων, τη λήψη απ' αυτά πρώτων υλών και ενδεχομένως ενεργείας ως και κάθε άλλη μέθοδο που επιτρέπει την επαναχρησιμοποίηση των αποβλήτων αυτών. Άρθρο 5 1. Τα Κράτη Μέλη λαμβάνουν τα αναγκαία μέτρα για να εξασφαλίσουν τη διάθεση των τοξικών και επικινδύνων αποβλήτων χωρίς τίθεται σε κίνδυνο η υγεία του ανθρώπου και χωρίς να επέρχεται ζημία στο περιβάλλον και ιδίως: - να μην υπάρξει κίνδυνος για το ύδωρ, τον αέρα ή το έδαφος, καθώς και για την πανίδα ή χλωρίδα- - να μη δημιουργούνται οχληρές συνέπειες από το θόρυβο ή τις οσμές- - να μην καταστρέφονται χώροι και τοπία. 2. Τα Κράτη Μέλη λαμβάνουν ιδίως όλα τα αναγκαία μέτρα για να απαγορεύσουν την αναξέλεγκτη εγκατάλειψη, απόρριψη, εναπόθεση και μεταφορά των τοξικών και επικινδύνων αποβλήτων, καθώς και την παραχώρησή τους σε εγκαταστάσεις, βιομηχανίες ή επιχειρήσεις άλλες από αυτές που προβλέπονται στο άρθρο 9 παράγραφος 1. Άρθρο 6 Τα Κράτη Μέλη υποδεικνύουν ή συνιστούν την ή τις αρμόδιες αρχές στις οποίες ανατίθεται, εντός μιας καθορισμένης ζώνης, η κατάστρωση σχεδίων, η οργάνωση, η παροχή αδείας και η εποπτεία των εργασιών διαθέσεως των τοξικών και επικινδύνων αποβλήτων. Άρθρο 7 Τα Κράτη Μέλη λαμβάνουν τα αναγκαία μέτρα για να εξασφαλίσουν ότι: - τα τοξικά και επικίνδυνα απόβλητα, αν κρίνεται τούτο απαραίτητο, θα είναι χωριστά από τις άλλες ουσίες και κατάλοιπα κατά τη συγκέντρωσή τους, τη μεταφορά τους και την αποθήκευση ή εναπόθεσή τους- - στη συσκευασία των τοξικών και επικινδύνων αποβλήτων θα τεθεί κατάλληλη επισήμανση ιδίως της φύσεως, συνθέσεως και ποιότητος των αποβλήτων που περιέχει- - θα καταγράφονται και θα προσδιορίζεται η ταυτότητα των τοξικών και επικινδύνων αποβλήτων για κάθε χώρο στον οποίο πραγματοποιείται ή έχει πραγματοποιηθεί εναπόθεσή τους. Άρθρο 8 Τα Κράτη Μέλη δύνανται να λάβουν οποτεδήποτε αυστηρότερα μέτρα από αυτά που προβλέπονται στην παρούσα οδηγία όσον αφορά τα τοξικά και επικίνδυνα απόβλητα. Άρθρο 9 1. Οι εγκαταστάσεις, βιομηχανίες ή επιχειρήσεις που εξασφαλίζουν την αποθήκευση, την επεξεργασία ή/και την εναπόθεση των τοξικών και επικινδύνων αποβλήτων οφείλουν να λάβουν άδεια που χορηγείται από τις αρμόδιες αρχές. Τα απόβλητα αυτά δεν δύνανται να αποθηκευθούν, να υποβληθούν σε επεξεργασία ή/και να εναποτεθούν παρά μόνο από εγκαταστάσεις, βιομηχανίες ή επιχειρήσεις που έχουν λάβει τέτοια άδεια. Οι επιχειρήσεις που εξασφαλίζουν τη μεταφορά των τοξικών και επικινδύνων αποβλήτων πρέπει να ελέγχονται από τις αρμόδιες αρχές των Κρατών Μελών. 2. Η άδεια που προβλέπεται στην παράγραφο 1 αφορά ιδίως: - τους τύπους και ποσότητες των αποβλήτων- - τις τεχνικές προδιαγραφές- - τις προφυλάξεις που πρέπει να ληφθούν- - τον (τους) χώρο (-ους) διαθέσεως- - τις μεθόδους διαθέσεως. Η άδεια αυτή είναι δυνατό εκτός των άλλων να επιβάλει, όταν το ζητήσουν οι αρμόδιες αρχές, την υποβολή ακριβών ενδείξεων. 3. Οι άδειες είναι δυνατό να χορηγούνται για καθορισμένη διάρκεια, να ανανεώνονται και να συνοδεύονται από όρους και υποχρεώσεις. Άρθρο 10 Οποιοσδήποτε παράγει ή κατέχει τοξικά και επικίνδυνα απόβλητα και δεν έχει λάβει την άδεια που προβλέπεται στο άρθρο 9 παράγραφος 1 οφείλει, εντός της βραχύτερης δυνατής προθεσμίας, να τα αποθηκεύσει, να τα υποβάλει σε επεξεργασία ή και να τα εναποθέσει μέσω μιας εγκατάστασεως βιομηχανίας ή επιχειρήσεως που έχει άδεια βάσει του εν λόγω άρθρου. Άρθρο 11 1. Σύμφωνα με την αρχή "ο ρυπαίνων πληρώνει" το κόστος της διαθέσεως των τοξικών και επικινδύνων αποβλήτων κατόπιν αφαιρέσεως της ενδεχομένης αξίας τους, βαρύνει τον: - κάτοχο που παραδίδει τα απόβλητα σε συλλέκτη ή σε μία εγκατάσταση, βιομηχανία ή επιχείρηση που αναφέρονται στο άρθρο 9 παράγραφος 1- ή/και - τους προγενεστέρους κατόχους ή τον παραγωγό του προϊόντος από το οποίο προήλθαν τα απόβλητα. 2. Κατά το μέτρο που τα Κράτη Μέλη επιβάλλουν τέλη στα ποσά τα οποία προορίζονται να καλύψουν το προβλεπόμενο στην παράγραφο 1 κόστος, το κέρδος εκ των τελών αυτών δύναται να χρησιμοποιηθεί ιδίως για τους ακόλουθους σκοπούς: - για την επιχορήγηση των μέτρων ελέγχου των τοξικών και επικινδύνων αποβλήτων- - για την επιχορήγηση της έρευνας για τη διάθεση των τοξικών και επικινδύνων αποβλήτων. Άρθρο 12 1.Οι αρμόδιες αρχές καταρτίζουν και διατηρούν ενήμερα προγράμματα για τη διάθεση των τοξικών και επικινδύνων αποβλήτων.Τα προγράμματα αυτά αναφέρονται ιδίως: - στους τύπους και τις ποσότητες των αποβλήτων προς διάθεση- - τις μεθόδους διαθέσεως- - τα ειδικευμένα κέντρα επεξεργασίας, άν είναι αναγκαίο- - τους καταλλήλους χώρους αποθηκεύσεως. Οι αρμόδιες αρχές των Κρατών Μελών δύνανται να συμπεριλάβουν σε αυτά άλλες ειδικές απόψεις, ιδίως την εκτίμηση του κόστους των εργασιών διαθέσεως. 2. Οι αρμόδιες αρχές δημοσιεύουν τα προγράμματα που προβλέπονται στην παράγραφο 1.Τα Κράτη Μέλη ανακοινώνουν τα προγράμματα αυτά στην Επιτροπή. 3. Η Επιτροπή προβαίνει με τα Κράτη Μέλη τακτικά σε παραβολή των προγραμμάτων αυτών, για να καταστήσει βέβαιο ότι η εφαρμογή της παρούσας οδηγίας είναι αρκετά εναρμονισμένη. Άρθρο 13 Σε επείγουσες περιπτώσεις ή περιπτώσεις σοβαρού κινδύνου τα Κράτη Μέλη λαμβάνουν όλα τα αναγκαία μέτρα, συμπεριλαμβανομένων, όταν απαιτείται, χρονικών παρεκκλίσεων από την παρούσα οδηγία, έτσι ώστε τα τοξικά και επικίνδυνα απόβλητα να μην αποτελέσουν απειλή για τον πληθυσμό ή το περιβάλλον. Τα Κράτη Μέλη ενημερώνουν την Επιτροπή περί των παρεκκλίσεων αυτών. Άρθρο 14 1. Κάθε εγκατάσταση, βιομηχανία ή επιχείρηση που παράγει, κατέχει ή/και διαθέτει τοξικά και επικίνδυνα απόβλητα οφείλει: - να τηρεί μητρώο στο οποίο να αναφέρονται η ποσότητα, η φύση, τα φυσικά και χημικά χαρακτηριστικά, η προέλευση, οι μέθοδοι και οι χώροι διαθέσεως και οι ημερομηνίες παραλαβής ή εκχωρήσεως των αποβλήτων- ή/και - να παρέχουν τις πληροφορίες αυτές στις αρμόδιες αρχές κατόπιν αιτήσεώς τους. 2. Άν απόβλητα τοξικά και επικίνδυνα μεταφέρονται με σκοπό τη διάθεσή τους, πρέπει να συνοδεύονται με ένα έντυπο αναγνωρίσεώς τους που να περιέχει τουλάχιστο τις ακόλουθες ενδείξεις: - φύση- - σύνθεση- - όγκο ή μάζα των αποβλήτων- - όνομα και διεύθυνση του παραγωγού ή του (των) προηγουμένου (-ων) κατόχου (-ων)- - όνομα και διεύθυνση του επομένου κατόχου ή αυτού που θα προβεί στην τελική διάθεση- - τον ειδικό χώρο του τόπου της τελικής διαθέσεως, αν ο τελευταίος είναι γνωστός. 3. Τα δικαιολογητικά εκτελέσεως των εργασιών διαθέσεως πρέπει να φυλλάσσονται τόσο χρονικό διάστημα, όσο κρίνεται αναγκαίο από τα Κράτη Μέλη. Τα δικαιολογητικά αυτά, εφ' όσον κρίνεται αναγκαίο, πρέπει να απευθύνονται στις αρμόδιες αρχές των ενδιαφερομένων Κρατών Μελών. Άρθρο 15 1. Κάθε εγκατάσταση, βιομηχανία ή επιχείρηση που παράγει, κατέχει ή διαθέτει απόβλητα τοξικά και επικίνδυνα υποβάλλεται σε έλεγχο και εποπτεία από τις αρμόδιες αρχές, για να εξασφαλισθεί η τήρηση των διατάξεων που υιοθετήθηκαν κατά την εφαρμογή της παρούσας οδηγίας ως και οι όροι που προβλέπονται για κάθε άδεια. 2. Για το σκοπό αυτό τα Κράτη Μέλη λαμβάνουν τα αναγκαία μέτρα, ώστε οι εγκαταστάσεις, βιομηχανίες ή επιχειρήσεις να παρέχουν κάθε δυνατή διευκόλυνση στους υπαλλήλους των αρμοδίων αρχών, για να προβαίνουν όσον αφορά τα απόβλητα σε κάθε εξέταση, έλεγχο, έρευνα ή δειγματοληψία και για να συγκεντρώνουν όλες τις αναγκαίες πληροφορίες για την εκπλήρωση του έργου τους. Άρθρο 16 1. Κάθε τρία έτη, και για πρώτη φορά τρία έτη μετά την κοινοποίηση της παρούσας οδηγίας, τα Κράτη Μέλη συντάσσουν έκθεση περί της καταστάσεως που επικρατεί όσον αφορά τη διάθεση των τοξικών και επικινδύνων αποβλήτων στη χώρα τους αντίστοιχα και τη διαβιβάζουν στην Επιτροπή η οποία την ανακοινώνει στα άλλα Κράτη Μέλη. 2. Η Επιτροπή συντάσσει έκθεση κάθε τρία έτη για το Συμβούλιο και τη Συνέλευση περί της εφαρμογής της οδηγίας αυτής. Άρθρο 17 1. Οι αναγκαίες τροποποιήσεις για την προσαρμογή της παρούσας οδηγίας στην επιστημονική και τεχνική πρόοδο αποσκοπούν: - στον ακριβή προσδιορισμό της ονομασίας και της συνθέσεως των τοξικών και επικινδύνων ουσιών ή υλών που απαριθμούνται στο παράρτημα- - στην προσθήκη στο παράρτημα τοξικών και επικινδύνων ουσιών ή υλών, μη γνωστών κατά την κοινοποίηση της παρούσας οδηγίας. Θα θεσπισθούν σύμφωνα με την προβλεπομένη στο άρθρο 19 διαδικασία. 2. Κατά την προσαρμογή του παραρτήματος στην επιστημονική και τεχνική πρόοδο θα λαμβάνεται υπόψη ο άμεσος ή μελλοντικός κίνδυνος τον οποίο εμφανίζουν για τον άνθρωπο και το περιβάλλον άλλα απόβλητα λόγω της τοξικότητός τους, της ανθεκτικότητος των βιοαθροιστικών χαρακτηριστικών τους, της φυσικής και χημικής δομής τους ή/και της ποσότητός τους. Άρθρο 18 1. Συνιστάται επιτροπή προσαρμογής της παρούσας οδηγίας στην τεχνική πρόοδο που αποκαλείται στο εξής "επιτροπή" η οποία αποτελείται από αντιπροσώπους των Κρατών Μελών και προεδρεύεται από έναν αντιπρόσωπο της Επιτροπής. 2. Η επιτροπή καταρτίζει τον εσωτερικό της κανονισμό. Άρθρο 19 1. Σε περίπτωση που γίνεται παραπομπή στη διαδικασία που ορίζεται στο παρόν άρθρο, η επιτροπή επιλαμβάνεται με τον πρόεδρό της είτε κατόπιν πρωτοβουλίας του είτε κατόπιν αιτήσεως του αντιπροσώπου Κράτους Μέλους. 2. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή γνωμοδοτεί επί του σχεδίου αυτού εντός προθεσμίας που ο πρόεδρος δύναται να ορίζει, σε συνάρτηση με το επείγον του θέματος. Αποφασίζει με πλειοψηφία 41 ψήφων, οι ψήφοι των Κρατών Μελών σταθμίζονται κατά το άρθρο 148 παράγραφος 2 της συνθήκης. Ο πρόεδρος δεν μετέχει στην ψηφοφορία. 3. α) Η Επιτροπή υιοθετεί τα προβλεπόμενα μέτρα όταν είναι σύμφωνα με τη γνώμη της επιτροπής. β) Όταν τα προβλεπόμενα μέτρα δεν είναι σύμφωνα με τη γνώμη της επιτροπής ή αν δεν διατυπώθηκε γνώμη, η Επιτροπή υποβάλλει στο Συμβούλιο χωρίς καθυστέρηση πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία. γ) Άν το Συμβούλιο δεν αποφασίσει μετά πάροδο τριών μηνών από τότε που επελήφθη, τα προτεινόμενα μέτρα υιοθετούνται από την Επιτροπή. Άρθρο 20 Τα Κράτη Μέλη απαγορεύουν κάθε πράξη που έχει σαν αντικείμενο ή σαν αποτέλεσμα την καταστρατήγηση των διατάξεων της παρούσας οδηγίας. Άρθρο 21 1. Τα Κράτη Μέλη θέτουν σε ισχύ τα αναγκαία μέτρα για τη συμμόρφωση με την παρούσα οδηγία εντός προθεσμίας 24 μηνών από την κοινοποίησή της και ενημερώνουν σχετικά αμέσως την Επιτροπή. 2. Τα Κράτη Μέλη ανακοινώνουν στην Επιτροπή το κείμενο των σημαντικών διατάξεων εσωτερικού δικαίου τις οποίες υιοθετούν επί του τομέως που διέπεται από την παρούσα οδηγία. Άρθρο 22 Η παρούσα οδηγία απευθύνεται στα Κράτη Μέλη. Έγινε στις Βρυξέλλες, στις 20 Μαρτίου 1978.

Classification Labels:
103
100
99
1934
311

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ", "1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2825
1158
2090
2479

EuroVoc IDs (Expanded): 2825
1158
2090
2479

Dataset Source: meu

Split: train